FI Euroopan unionin virallinen lehti C 108/19

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2011/C 108/10

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

9 ARTIKLASSA TARKOITETTU MUUTOSHAKEMUS

”PATACA DE GALICIA”/”PATATA DE GALICIA”

EY-N:o: ES-PGI-0105-0205-17.03.2010

SMM ( X ) SAN ( )

1. Eritelmän kohta, jota/kohdat, joita muutos koskee:

 Tuotteen nimi Tuotteen kuvaus Maantieteellinen alue  Alkuperätodisteet Tuotantomenetelmä  Yhteys maantieteelliseen alkuperään  Merkinnät  Kansalliset vaatimukset Muu (täsmennettävä)

2. Muutoksen/muutosten tyyppi:

Yhtenäisen asiakirjan tai yhteenvedon muutos  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta)  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos/muutokset:

3.1 Tuotteen kuvaus:

Tuotteen läpimittaa koskeva vaatimus muutetaan kansallisilla markkinoilla myytävien kulutusperunoiden laatuluokituksesta 16 päivänä tammikuuta 2009 annetun kuninkaallisen asetuksen N:o 31/2009 (Espanjan virallinen lehti nro 21, 24 päivänä tammikuuta 2009) mukaisesti seuraavasti:

”Läpimitan on oltava vähintään 35 mm. Sellaisia perunoita, joiden läpimitta on 18–35 mm, saadaan kuitenkin pitää kaupan käyttäen nimitystä ”patata menuda fuera de calibre” (”läpimitaltaan liian pieni peruna”) tai muuta vastaavaa myyntinimitystä.”

3.2 Maantieteellinen alue:

Tuotanto- ja pakkausalue laajennetaan koskemaan A Limian seutukunnan naapurikuntia, eli Castrelo do Valin, Lazan, Monterrein, Oímbran ja Verínin kuntia.

3.3 Tuotantomenetelmä:

Istutustiheyttä koskevat vaatimukset on poistettu, koska tuottaja itse rajoittaa sitä kylvössä käytettävien työkalujen ja mittauslaitteiden perusteella.

Multaaminen voidaan korvata muulla vastaavalla viljelykäytänteellä.

Pakkausten painoja koskevat vaatimukset muutetaan kansallisilla markkinoilla myytävien kulutusperunoiden laatuluokituksesta 16 päivänä tammikuuta 2009 annetun kuninkaallisen asetuksen N:o 31/2009 (Espanjan virallinen lehti nro 21, 24 päivänä tammikuuta 2009) mukaisiksi.

Ravintoloille, hotelleille ja muille yhteisöille voidaan pyydettäessä myydä 20 kilogramman suuruisia pakkauksia.

3.4 Muut:

Perunoiden ei tarvitse olla läpimitoiltaan yhdenmukaisia, kun myyntipakkauksen nettopaino on yli 5 kilogrammaa. Enintään 5 nettokilogramman myyntipakkauksissa olevien suurimpien ja pienimpien perunoiden läpimitan ero ei saa olla yli 35 mm.

YHTENÄINEN ASIAKIRJA

NEUVOSTON ASETUS (EY) N:o 510/2006

”PATACA DE GALICIA”/”PATATA DE GALICIA”

EY-N:o: ES-PGI-0105-0205-17.03.2010

SMM ( X ) SAN ( )

1. Nimi:

”Pataca de Galicia”/”Patata de Galicia”

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotetyyppi:

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Tuote määritellään Solanum tuberosum L. -lajiin kuuluvan Kennebec-viljelylajikkeen juurimukulaksi, joka on tarkoitettu elintarvikkeeksi.

Maantieteellisellä merkinnällä ”Pataca de Galicia” suojattujen perunoiden ominaispiirteet ovat seuraavat:

— Mukulan muoto: pyöreä tai soikea

— Hyvin matalasilmäinen

— Kuori: sileä ja ohut

— Kuoren väri: kirkkaankeltainen

— Malton väri: valkoinen

— Koostumus: kova koskettaessa, kermainen keitettynä ja kiinteä syötäessä

— Käyttölaatu: erinomainen sen kuiva-ainepitoisuuden sekä keitetyn perunan värin, aromin ja maun ansiosta

— Analyyttiset ominaisuudet: kuiva-ainepitoisuus yli 18 % ja pelkistetyn sokerin pitoisuus alle 0,4 %.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Tuote on viljeltävä, varastoitava ja pakattava määritetyllä alueella.

Koska varastointi ja pakkaaminen tapahtuvat määritetyllä alueella, tuotannon ominaispiirteet säilyvät ja tuotantolaitokset voidaan säilyttää perinteisesti parhainta laatua tuottavilla seutukunnilla. On otettava huomioon myös se, että pakkaamisen aikana perunat valikoi manuaalisesti henkilökunta, jolla on vankka kokemus ja pitkät perinteet tällaisten perunoiden käsittelystä. Toisaalta tarkoituksena on myös minimoida riski, että kuljetus (kolhujen lisääntyminen, sopimaton lämpötila yms.) ja epäsuotavat varastointiolot heikentävät lopputuotteen laatua.

3.6 Viipalointia, raastamista, pakkaamista jne. koskevat erityiset säännöt:

Perunat, joilla on suojattu maantieteellinen merkintä (SMM) ”Pataca de Galicia”/”Patata de Galicia”, on pidettävä kaupan uusissa ja puhtaissa pakkauksissa ja siten, että tuuletus, säilyttäminen ja kuljetus tapahtuvat tuotteelle soveltuvia materiaaleja käyttäen.

Samaan pakkaukseen sisältyvät perunat ovat yhdenmukaiset niiden läpimitan (vähintään 35 mm) ja alkuperän osalta. Sellaisia perunoita, joiden läpimitta on 18–35 mm, saadaan kuitenkin pitää kaupan käyttäen nimitystä ”patata menuda fuera de calibre” (”läpimitaltaan liian pieni peruna”) tai muuta vastaavaa myyntinimitystä.

Perunoiden ei tarvitse olla läpimitoiltaan yhdenmukaisia, kun myyntipakkauksen nettopaino on yli 5 kilogrammaa. Enintään 5 nettokilogramman myyntipakkauksissa olevien suurimpien ja pienimpien perunoiden läpimitan ero ei saa olla yli 35 mm.

Pakkausten nettosisällön paino on 15, 10, 5, 4, 3, 2, tai 1 kilogrammaa. Poikkeuksellisesti sallitaan 20 ja 25 kilogramman pakkaukset, kun ravintolat, hotellit tai muut yhteisöt tällaisia pyytävät.

3.7 Merkintöjä koskevat erityissäännöt:

Kaikissa suojatun tuotteen pakkauksissa on oltava painettu merkki, joka täyttää pakkauksen etupuolesta kolmasosan ja jossa on suojatun maantieteellisen merkinnän tunnuskuvio sekä ilmaisu ”Pataca de Galicia”/”Patata de Galicia”.

Kussakin pakkauksessa on oltava sääntelyneuvoston antama tarkastusmerkki, jossa on juokseva numerointi ja maantieteellisen merkinnän tunnuskuvio.

4. Maantieteellisen alueen tarkka rajaus:

Maantieteellinen alue kattaa seuraavat neljä Galician itsehallintoalueen seutukuntaa:

Bergantiñosin seutukunta (A Coruña), johon kuuluvat Carballon, Coristancon, A Larachan, Malpican ja Ponteceson kunnat.

A Terra Chá-A Mariñan seutukunta (Lugo), johon kuuluvat kokonaisuudessaan Abadínin, Alfozin, Barreirosin, Cospeiton, Fozin, Lourenzán, Mondoñedon, Ribadeon, Trabadan, Valadouron, Vilalban ja Xermaden kunnat.

Lemosin seutukunta (Lugo), johon kuuluvat Monforten, Pantónin ja Saviñaon kunnat.

A Limian seutukunta (Ourense), johon kuuluvat kokonaisuudessaan Baltarin, Os Blancosin, Calvos de Randínin, Porqueiran, Rairíz de Veigan, Sandiásin, Sarreausin, Trasmirasin, Verínin, Vilar de Santosin ja Xinzo de Limian kunnat. Siihen kuuluvat myös Allarízin kunnan alueella olevat Coedon ja Torneirosin piirikunnat, Vilar de Barrion kunnan alueella olevat Bóverdan Padredan, Seirón ja Vilar de Barrion piirikunnat sekä Xungqueria de Ambian kunnan alueella olevat A Abeledan, Babadela a Pintan, A Grañan ja Sobradelon piirikunnat.

5. Yhteys maantieteelliseen alkuperään:

5.1 Maantieteellisen alueen erityisyys:

Määritellyn maantieteellisen alueen ilmasto-olot ja maaperän ominaisuudet ovat suotuisat, minkä ansiosta viljelmät kehittyvät myönteisesti ja peruna on korkealaatuista Galiciassa.

SMM-nimityksen saaneen maantieteellisen alueen ominaisuudet, joita pidetään optimaalisina perunan tuotannon kannalta, ovat seuraavat:

Ilmasto: Perunan tuotantoa harjoittavissa seutukunnissa sataa runsaasti, sillä niiden vuotuinen sademäärä on 1 000–1 500 mm. Kuiva kausi ajoittuu elo- ja syyskuuhun. Lämpötila on leuto perunan kasvukaudella.

Maaperä: Soraa ja hiekkaa, joiden pH on 5–6,5.

Pinnanmuodostus: Nämä seutukunnat sijaitsevat pääasiassa tasangoilla alhaisessa korkeudessa tai keskikorkeilla seuduilla, jotka ovat täydellisiä perunan viljelyyn.

5.2 Tuotteen erityisyys:

Niistä ominaisuuksista, jotka antavat Galician perunalle sen laadulliset erityispiirteet muilta tuotantoalueilta tuleviin perunoihin nähden, voidaan mainita seuraavat:

— Kennebec-lajike soveltuu hyvin Galician maaperään, jossa tuotetaan erittäin matalasilmäisiä mukuloita, joiden kuori on sileä ja ohut ja malto kirkkaan valkoinen.

— SMM-merkinnän saanut peruna on lievästi jauhomainen, sen koostumus on melko kiinteä ja se hajoaa lievästi tai kohtuullisesti. Lisäksi sen rakenne on kiinteä kosketettaessa. Kaikki nämä ominaisuudet tekevät siitä ihanteellisen valinnan ruoanlaittoon, erityisesti kun otetaan huomioon keitetyn perunan kuiva-ainepitoisuus, väri, aromi ja maku.

— Perunan kuiva-ainepitoisuus on yli 18 % ja pelkistetyn sokerin pitoisuus alle 0,4 %.

5.3 Syy-seuraus-suhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Maantieteellisen alueen sääolosuhteista todettakoon, että erityisesti seutukuntien runsaat sateet ja lauhkea ilmasto tuottavat perunanviljelylle optimaalisen kasvukauden ilman kastelun tarvetta, minkä ansiosta mukulat kasvavat tasaisesti.

Elo- ja syyskuuhun ajoittuva kuiva kausi, jolloin maaperä kärsii kosteuden puutteesta, aiheuttaa sen, että mukulat menettävät vettä ennen kuin ne nostetaan. Tämän vuoksi ne kypsyvät erinomaisesti ja muodostavat yhtenäisen ja kestävän kuoren, joka yhdessä mukulassa olevan veden vähenemisen kanssa edistää perunan säilyvyyttä ja parantaa sen kulinaarista laatua.

Tuotantoalueiden maaperä on pääasiassa soraa ja hiekkaa, joiden pH on 5–6,5. Tällainen maaperä on ihanteellinen perunanviljelylle, joka edellyttää ilmavaa maaperää. Lisäksi tällaisessa maaperässä ei juurikaan esiinny kasvitauteja (kuten Pectobacterium spp. tai Rhizoctonia solani). Tällainen maaperä tekee mukulan kuoresta sileän ja yhtenäisen, ja mukulat saadaan maasta puhtaina (joten niitä ei tarvitse pestä). Tällainen lievästi hapan maaperä estää myös eräiden kasvitautien syntymisen (kuten Streptomyces spp).

Perinteisistä viljelytöistä mainittakoon merkittävä lannoittaminen, sillä lannan määrä on 25–30 t/ha, minkä ansiosta näissä erityisoloissa tuotetun perunan kulinaarinen laatu on erittäin korkea.

Eritelmän julkaisutiedot:

(asetuksen (EY) N:o 510/2006 5 artiklan 7 kohta)

http://mediorural.xunta.es/fileadmin/arquivos/alimentacion/Patata_Galicia_Pliego_Condiciones.pdf

(1) EUVL L 93, 31.3.2006, s. 12.